ခင်ညွန့် (ယုဝတီ)

ယုဝတီဒေါ်ခင်ညွန့် (၁၉၁၆ - ၁၉၈၁)သည် ပါလီမန်ခေတ် ထင်ပေါ်ကျော်ကြား မြန်မာအမျိုးသမီးများစာရင်းဝင် ထင်ရှားသည့် အငြိမ့်မင်းသမီးကြီးတစ်ဦး ဖြစ်သည်။ပုဂံအကကို ကြံဆတီထွင်ခဲ့ကြသူများအဖြစ်     ဒေါ်ဗလပြန်၊ စိန်တလေး ၊မြတလေးတို့နှင့်အတူ သမိုင်းမှတ်တမ်းတင်ခံထားရသူလည်း ဖြစ်သည်။

 ငယ်ဘဝ 
ဒေါ်ခင်ညွန့်ကို စင်တော်မင်းသားကြီး ဦးကျော်သန်း နှင့် ဒေါ်အေးရွှေတို့မှ မြန်မာ သက္ကရာဇ် ၁၂၇၈ ခုနှစ်၊ခရစ်သက္ကရာဇ် ၁၉၁၆ ခုနှစ် တွင် မော်လမြိုင်မြို့၊ ဒိုင်းဝန်ကွင်း ၊မင်းလမ်း၌ မွေးဖွားခဲ့သည်။ မွေးချင်း နှစ်ဦးအနက် အငယ်ဆုံး ဖြစ်သည်။ငယ်နာမည်မှာ မမြိုင်ဖြစ်သည်။

 အနုပညာဘဝလျှောက်လှမ်းခြင်း 
အသက်ကိုးနှစ်အရွယ်တွင် ယိမ်းအကပညာကို သင်ယူခဲ့သည်။ အသက် ၁၂ နှစ်အရွယ်တွင် ခုနစ်ထွေ ထွန်းရီနှင့်တွဲဖက်ကပြရသည်။ ဇာတ်ဆရာက သဘောကျ၍ အသက်ငယ်ရွယ်သူဖြစ်သော်လည်း ခေါင်းဆောင်မင်းသမီး ဖြစ်ခဲ့သည်။ ထိုဇာတ်ထဲတွင် မမြိုင်အမည်ကို ဖျောက်၍ မင်းသမီးကလေး မခင်ညွန့်ဟူ၍ ပြောင်းလဲခဲ့သည်။

ဒေါ်ခင်ညွန့်သည် ၁၇ နှစ်သမီးအရွယ်တွင် ရန်ကုန်မြို့ ၁၁ လမ်း ဦးဘိုးတုတ်၊ ဒေါ်ကျင်(တရုတ်မလေး တင်ကြည်)တို့၏အဖွဲ့၌ ပါဝင်ကပြခဲ့သည်။ 

ထို့ပြင် တလိုင်းကျော်ညွန့် ဟူသော အမည်ဖြင့် မင်းသားလုပ်၍ကသည်။ ထိုအငြိမ့်အဖွဲ့သည် ရန်ကုန်တက္ကသိုလ် ၌ ရံဖန်ရံခါ သွားရောက်ကပြရ၏။ 

ရန်ကုန်တက္ကသိုလ် တောင်ငူဆောင်၌ ကပြစဉ် ဒေါ်ခင်ညွန့်အား လူကြီးလူငယ်များက ကြိုက်နှစ်သက်ကြသဖြင့် ယုဝတီ အမည်ကိုပေးကြသည်။ ထိုအချိန်မှစ၍ ယုဝတီမခင်ညွန့်ဟူ၍ နာမည်ကျော်ကြားလာခဲ့သည်။

ယုဝတီဒေါ်ခင်ညွန့်သည် မော်လမြိုင်၊ မြိတ်၊ ထားဝယ်၊ ကော့သောင်း၊ တနင်္သာရီတနယ်လုံး၌ မင်းသားတလိုင်းကျော်ညွန့် အမည်ဖြင့် ကပြသည်။ 

မင်းသား စိန်ကတုံးသည် မော်လမြိုင် သို့ လာရောက်ကပြရာတွင် ယုဝတီဒေါ်ခင်ညွန့်အား ၎င်းနှင့်တွဲကရန် ဖိတ်ခေါ်သဖြင့် စိန်ကတုံးနှင့် တွဲကခဲ့သည်။ 

ထို့နောက် ဒေါ်ခင်ညွန့်သည် ရန်ကုန်မြို့သို့ ပြောင်းရွှေ့နေထိုင်ခဲ့သည်။ထိုစဉ် ကြည့်မြင်တိုင် ဈေးကလေးမှ ဇာတ်ဆရာကြီး ဦးထွန်းရင်က ဖိတ်ခေါ်၍ ၎င်းတည်ထောင်သော ဇာတ်အဖွဲ့တွင် သိုက်နန်းစိန်၊ သောင်းညွန့်စိန်၊ ကျော်အုန်းလှိုင် တို့နှင့် တွဲဖက် ကပြခဲ့သည်။ ထို့နောက် ပုဇွန်တောင် စင်ကာပူရပ်မှ ဦးစိန် 
နှင့်ဒေါ်နှင်းခင်တို့ တည်ထောင်သော ဇာတ်အဖွဲ့သို့ပြောင်း၍ တလိုင်းစိန်၊ ရွှေဘိုအေး၊ ရွှေဘိုသောင်းတို့နှင့် တွဲဖက်ကခဲ့ ပြန်သည်။

ထို့နောက် စိန်တလေး၊ မြတလေး အစရှိသူတို့နှင့် ဇာတ်အဖွဲ့တစ်ဖွဲ့ထောင်ပြီး ကပြပြန်သည်။ 

 ဝန်ထမ်းဘဝ 
စစ်ပြီးခေတ်တွင်  ယုဝတီ ဒေါ်ခင်ညွန့်မှာ ပို၍နာမည်ရလာပြီး ဘုရားဒကာ ဂရိတ်ဖိုးစိန်ဇာတ်အဖွဲ့သို့ရောက်၍ ဦးဖိုးစိန်နှင့် တွဲကခဲ့သည်။ယုဝတီဒေါ်ခင်ညွန့်သည် ၁၉၅၆ ခုနှစ်တွင် နိုင်ငံတော်အစိုးရပန်တျာကျောင်း၌ အကနည်းပြ ဆရာမကြီး အဖြစ်အမှုထမ်းရွက်သည်။

၁၉၆ဝ ပြည့်နှစ်တွင် နိုင်ငံတော်အစိုးရ၏ တာဝန်ပေးချက်အရ တရုတ်ပြည်သူ့သမ္မတနိုင်ငံသို့ အကပညာကို သင်ပြရန် သွားရသည်။ ဒေါ်ခင်ညွန့်သည် သဘင်ပညာအကမျိုးစုံကို တတ်လွယ်၊ သိလွယ်သောနည်းများ တီထွင်၍ သင်ပြရာတရုတ်သဘင်ပညာရှင်များသည် အထူးနှစ်ခြိုက်ခဲ့ကြသည်။ 

ထိုကြောင့် ဒေါ်ခင်ညွန့်အား ရွှေချိန်သုံးကျပ်ရှိ ငြိမ်းချမ်းရေးချိုးရုပ်ဆုတံဆိပ်ဖြင့် အကပါရဂူဘွဲ့ထူးကို ချီးမြှင့်ခဲ့သည်။

ဒေါ်ခင်ညွန့်သည် ၁၉၇၅ ခုနှစ်တွင် ရှေးခေတ်အငြိမ့်သဘင်ကဏ္ဍကို မြန်မာ့အသံမှ အသံလွှင့်ခဲ့သည်။ ၁၉၇၆ ခုနှစ်တွင် ပန်တျာကျောင်းအကနည်းပြဆရာမကြီးအဖြစ်မှ အငြိမ်းစားယူခဲ့သည်။၁၉၇၇ ခုနှစ်တွင် အစိုးရ၏ တာဝန်ပေးချက်ဖြင့် မူအမျိုးမျိုးကွဲပြားနေသော နတ်ကတော်၊ အပျိုတော်၊ ရှေးခေတ်တီးလုံးများကို သဘင်ပညာရှင်ကြီးများနှင့် ညှိနှိုင်းရာတွင် ဒေါ်ခင်ညွန့်သည် အဖွဲ့ဝင်အဖြစ် ပါဝင်ဆောင်ရွက်သည်။

၁၉၇၇ ခုနှစ် ဇွန်လ ၃ ရက်နေ့တွင် ယဉ်ကျေးမှု ဝန်ကြီးဌာန၊ ယဉ်ကျေးမှုကဇာတ်ဌာန၌ အနုပညာအကြံပေးပုဂ္ဂိုလ် (ဇာတ်သဘင်)အဖြစ် နိုင်ငံတော်က တာဝန်ပေးအပ်သည်။

 ဘဝနိဂုံး 
ယုဝတီဒေါ်ခင်ညွန့်သည် အနုပညာအကြံပေးပုဂ္ဂိုလ်အဖြစ် တာဝန်ထမ်းရွက်နေဆဲ ၁၉၈၁ ခုနှစ် ဇွန်လ ၅ ရက်နေ့တွင် ကွယ်လွန်ခဲ့သည်။ ကွယ်လွန်ချိန်တွင် ခင်ပွန်းဦးမြသောင်းနှင့် သားသမီးငါးဦး ကျန်ရစ်ခဲ့သည်။မြန်မာ့စွယ်စုံကျမ်း၊ အတွဲ(၂)
 ကိုးကား 

Category:မြန်မာ သဘင်ပညာရှင်များ‎